ಶ್ರೀ ಗುರು ರಾಘವೇಂದ್ರ ಬ್ಯಾಂಕ್ ಉಳಿಸಿಕೊಳ್ಳುವ ಪ್ರಯತ್ನ: ಎಲ್ಲಾ ಶಾಖೆಗಳು ವಿಲೀನ ಬೆಂಗಳೂರು: ಶ್ರೀ ಗುರು ರಾಘವೇಂದ್ರ ಬ್ಯಾಂಕ್ನ ಎಲ್ಲಾ ಶಾಖೆಗಳನ್ನ ವಿಲೀನ ಮಾಡಿ ನೂತನ ಆಡಳಿತಾಧಿಕಾರಿ ಆರ್.ಅಶೋಕನ್ ಆದೇಶ ಹೊರಡಿಸಿದ್ದಾರೆ. ಕನಕಪುರ ರಸ್ತೆ, ಕೆಂಗೇರಿ ಸ್ಯಾಟಲೈಟ್ ಟೌನ್, ರಾಜರಾಜೇಶ್ವರಿನಗರ, ವಿದ್ಯಾರಣ್ಯಪುರ, ರಾಜಾಜಿನಗರ, ಬಿಟಿಎಂ ಲೇಔಟ್ ಶಾಖೆಗಳನ್ನ ವಿಲೀನ ಮಾಡಲಾಗಿದೆ. ಈ ಎಲ್ಲಾ ಶಾಖೆಗಳು ನೆಟ್ಕಲ್ಲಪ್ಪ ವೃತ್ತದ ಬಳಿಯ ಶಾಖೆಯೊಂದಿಗೆ ವಿಲೀನಗೊಂಡಿದೆ. ಆರು ಶಾಖೆಗಳಲ್ಲಿ ವ್ಯವಹಾರ ನಡೆಸುತ್ತಿದ್ದವರು 2021ರ ಜ.1 ರವರೆಗೆ ಬಸವನಗುಡಿ ಶಾಖೆಯಲ್ಲಿ ಸೇವೆ ಪಡೆಯಬೇಕು ಎಂದು ನೋಟಿಸ್ ನೀಡಲಾಗಿದೆ. ಈ ಮೂಲಕ ಬ್ಯಾಂಕಿನ ಉಳಿವಿಗೆ ನೂತನ ಅಧಿಕಾರಿ ಯತ್ನಿಸುತ್ತಿದ್ದಾರೆ. ಇತ್ತೀಚೆಗೆ ಗುರುರಾಘವೇಂದ್ರ ಬ್ಯಾಂಕ್ನಲ್ಲಿ ಭಾರೀ ಅವ್ಯವಹಾರ ನಡೆದಿರುವ ಕುರಿತು ಆರೋಪ ಕೇಳಿ ಬಂದಿತ್ತು. ಹೀಗಾಗಿ ಬ್ಯಾಂಕ್ ಪುನರುಜ್ಜೀವನಗೊಳಿಸುವ ಪ್ರಯತ್ನದಿಂದ ಈ ವಿಲೀನ ಮಾಡಲಾಗಿದೆ. ಬ್ಯಾಂಕ್ ಈ ಪರಿಸ್ಥಿತಿಗೆ ಬರುತ್ತಿರುವುದನ್ನು ಕಣ್ಣಾರೆ ಕಂಡವರು ಇನ್ನೂ ಕೂಡ ಪ್ರಧಾನ ಕಚೇರಿಯಲ್ಲಿದ್ದಾರೆ. ಈ ಹಿನ್ನೆಲೆ ಖರ್ಚು ಕಡಿತ ಮಾಡಲು ಆಡಳಿತ ಅಧಿಕಾರಿ ಈ ನಿರ್ಧಾರ ತೆಗೆದುಕೊಂಡಿದ್ದಾರೆ ಎನ್ನಲಾಗಿದೆ. ಬೇರೆ ಬೇರೆ ತಂಡಗಳನ್ನ ರಚಿಸಿ ಬ್ಯಾಂಕಿನ ಸ್ವತ್ತುಗಳು ಮತ್ತು ಋಣಭಾರದ ಕುರಿತು ಪರಿಶೀಲನೆ ನಡೆಸಲು ಆರ್. ಅಶೋಕನ್ ಮುಂದಾಗಿದ್ದಾರೆ ಎನ್ನಲಾಗಿದೆ.